ทหารไทยบุกอีแบงกิงเต็มสูบ
เปิดบัญชีได้เองทางออนไลน์ช่วยลูกค้าประหยัดเงิน-เวลา
10 ส.ค. 2554

เปิดบัญชีได้เองทางออนไลน์ช่วยลูกค้าประหยัดเงิน-เวลา
ทหารไทยเอาใจลูกค้าไฮเทค ให้เปิดบัญชีออนไลน์ได้ 24 ชั่วโมง 
นายลือชา ศุกรเสพย์ ผู้ช่วยกรรมการผู้จัดการใหญ่ ธนาคารทหารไทย เปิดเผยว่า ธนาคารเปิดตัวบริการ “เปิดบัญชี TMB ออนไลน์” ให้ลูกค้าสามารถจัดการเปิดบัญชีได้ด้วยตัวเองง่ายๆ ทาง TMB อินเทอร์เน็ต แบงกิง หรือ tmbdirect.com ซึ่งสามารถทำได้ทุกที่ ทุกเวลา นับเป็นอีกหนึ่งช่องทางในการเปิดบัญชี เปิดให้บริการแก่ลูกค้าและผู้สนใจตั้งแต่วันนี้เป็นต้นไป
นายลือชา กล่าวว่า วิธีการใช้บริการก็ง่าย โดยลูกค้าไปเปิดบัญชีใดก็ได้ที่ธนาคาร แล้วไปที่ตู้เอทีเอ็มเพื่อไปขอเลขหมายผู้ใช้บริการ (USER ID) ซึ่งจะพิมพ์ออกมาในสลิปเอทีเอ็ม และรหัสผ่าน (PASS WORD) จะส่งให้ทางเอสเอ็มเอสในโทรศัพท์มือถือ และนำทั้งสองส่วนไปลงทะเบียนเพื่อใช้บริการ
“บริการของ TMB จะต่างจากธนาคารอื่น ตรงที่จะสามารถเปิดบัญชีโดยลูกค้าทำเอง เช่น จะย้ายเงินฝากจากบัญชีออมทรัพย์ไปบัญชีเงินฝากประจำได้เลย หรือหากมีโปรแกรมเงินฝากดอกเบี้ยสูงพิเศษก็เปิดบัญชีฝากเงินได้เอง ในขณะที่ธนาคารมีลูกค้าใช้อินเทอร์เน็ตแบงกิง 2 แสนราย แต่ที่ใช้เป็นประจำมีอยู่ 5-6 หมื่นราย ซึ่งในอนาคตลูกค้าจะเข้ามาใช้บริการนี้มากขึ้นเรื่อยๆ เพราะสะดวก”นายลือชา กล่าว 
ข้อดีของบริการเช่นนี้ นายลือชา กล่าวว่า จะช่วยลดค่าใช้จ่ายในการเดินทางของลูกค้า และทำให้ลูกค้าไม่ต้องเสียเวลาในการทำธุรกรรมการเงิน ไม่ต้องรอคิว และธนาคารไม่เรียกเก็บค่าธรรมเนียมในการใช้บริการ ลูกค้าที่เป็นกลุ่มอายุ 25-45 ปี เป็นลูกค้ากลุ่มเป้าหมายที่จะใช้บริการนี้
สำหรับระบบรักษาความปลอดภัยของธนาคารให้ปลอดภัยจากโจรไฮเทคนั้น ธนาคารมีระบบไฟร์วอลล์ที่แข็งแกร่ง และได้ไปจดทะเบียนโดเมนชื่อที่ใกล้เคียงกับชื่อของธนาคารไว้หมดแล้ว เพื่อป้องกันมิจฉาชีพที่จะทำฟิชชิง ก๊อบปี้หน้าเว็บปลอมโดยใช้ชื่อธนาคารที่แตกต่างเพียงเล็กน้อย หากลูกค้าไม่สังเกตก็จะไม่เห็น
“บริการนี้ยังช่วยลดความลำบากใจของลูกค้าที่ไปสาขาแล้วพนักงานก็ยัดเยียดขายบริการอื่นให้ จนลูกค้าไปใช้บริการที่เคาน์เตอร์แล้วไม่สบายใจ ต้องคอยหาคำปฏิเสธที่จะไม่ซื้อบริการ สำหรับธนาคารจะขายบริการให้กับลูกค้าเฉพาะกลุ่ม ไม่ได้ให้พนักงานที่สาขาขายทุกอย่างให้ทุกคน จนสร้างความรำคาญให้กับลูกค้า” นายลือชา กล่าว